
Diolch am ddarparu cyfle i mi gyflwyno’r ymyrraeth SEAL i chi. Fel athrawes blwyddyn pump a chwech, carwn drafod testun blaengar ym mhenawdau newyddion, megis ‘iechyd meddwl plant’- (llun Pwynt Pwer). Dengys tystiolaeth o ymchwil diweddar yn ein hysgol a fach o gefnogaeth o’r holiadur lles (Atotiad 1) bod 18% o ddysgwyr ein hysgol yn dioddef o iechyd meddwl gyda chanran gref ohonynt yn ddysgwyr pump a chwech. Bwriadaf ffocysu’r ymyrraeth ar y cohort yma a’u cyflwr emosiynol wrth drosglwyddo o’r cynradd i’r uwchradd oherwydd adlewyrchir ymchwil bod amgylcheddau newydd yn gallu dylanwadu ar sail emosiynol y dysgwyr.
Ar hyn o bryd mae arwyddocâd iechyd meddwl yn fater sy’n ymddangos yn gynyddol ym maes addysg. Mae iechyd meddwl yn gyflwr sy'n cyffwrdd a phawb. Atgyfnerthir hyn gan astudiaeth elusen iechyd meddwl ‘Mind’ (2013). Amlinellir bydd tua un o bob pedwar yn y Deyrnas Unedig yn dioddef ag anawsterau iechyd meddwl bob blwyddyn. Os mae’r anawsterau'n parhau i addysg uwch y dysgwyr, profir gellir dylanwadu’n negyddol ar eu haddysg lle Collodd 80% o bobl eu hyder a Dywedodd 54% ei fod wedi cael effaith ar eu haddysg (Time to change, 2014). Dyma ffigwr anhygoel. Y cwestiwn pwysig yw pam? Pam a sut gallwn ni oresgyn hyn cyn i’r dysgwyr drosglwyddo i’r ysgol uwchradd? Mae pwysau arwyddocaol arnom fel athrawon i sicrhau bod dysgwyr y dyfodol yn cyrraedd safon emosiynol gadarn cyn trosglwyddo i flwyddyn 7. Boed yn ddysgwyr difreintiedig neu beidio, rhaid ystyried cydraddoldeb a dylanwadu ar gynnydd unigolyn ar draws yr ysgol.
Mae cymorth ariannol ar gyfer plant dan anfantais gan Lywodraeth Cymru yn ein galluogi i fynychu cyrsiau a fydd o fudd i'r mater hwn.  Darpara’r llywodraeth gynlluniau gwersi sy’n hyrwyddo cefnogaeth gan integreiddio agweddau yn drawsgwricwlaidd. Mae’r cynllun SEAL yn darparu adnoddau a chymorth am ddim. Mae hyn o fantais fawr i ni fel ysgol.  Bwriad y cynllun yw paratoi a hyrwyddo ymddygiad cadarnhaol dysgwyr yn gymdeithasol ac yn emosiynol. Er nad yw’r mudiad wedi'i dargedu'n uniongyrchol ar gyfer dysgwyr sydd ag anawsterau iechyd meddwl sy’n trosglwyddo i’r uwchradd, mae yna sawl agwedd a themâu sy’n gysylltiedig â lles emosiynol a chymdeithasol dysgwyr a fydd o fantais ar gyfer y cohort yma. O fewn pob thema, mae’r dysgwyr yn datblygu amrywiaeth o sgiliau megis cyfathrebu, meddwl, ysgrifennu a llafar. Mae hwn yn mynd i sicrhau codi’r safonau a symud o’r categori melyn i’r categori gwyrdd fel adlewyrchir llwyddiant o fewn Ysgol Gynradd Gymraeg y Ddeulwen.

Cefnoga’r cynllun argymhellion Donaldson (2015) trwy ffocysu ar themâu penodol. ‘Dweud na wrth fwlio’ yw un thema a’r pedair prif agwedd ynghlwm wrth y thema yw hunanymwybyddiaeth, empathi, rheoli teimladau a sgiliau cymdeithasol. Mae’r pedair agwedd yn dylanwadu ar iechyd meddwl sy’n gallu arwain at agwedd negyddol o ran dysgwyr. Thema berthnasol arall yw ‘Dechrau newydd’. Mynega’r dysgwyr deimladau o hapusrwydd a chyffro, tristwch, pryder ac ofn wrth drosglwyddo o’r cynradd i’r uwchradd. Ceir sawl thema ychwanegol megis newidiadau, perthnasoedd, hoffi fi fy hun, mynd amdani a chyd-dynnu a chweryla. Mae’n ymyrraeth sy’n amrywio o gymryd rhan ar lafar mewn amser cylch i gynllunio posteri pryderon a chreu senarios yn ymarferol.
(Pwynt pwer). Ymateba’r ymyrraeth i’r ail agwedd yng nghynllun datblygu’r ysgol sef ‘Canolbwyntio ar ddatblygiad emosiynol dysgwyr’. Amlygodd Estyn (2018) safon ddigonol yn yr ail faes megis ‘Lles ac agweddau at ddysgu’ ein dysgwyr. I’r perwyl hynny rhaid sicrhau gweithredu er mwyn gweld gwelliant fel bod dysgwyr yn dangos gwydnwch a hyder yn eu bywydau (Estyn, 2017). Gall iechyd meddwl effeithio ar hyder dysgwyr a thrwy saith thema SEAL bydd modd rheoli teimladau megis rhwystredigaeth, dicter a phryder,  yn benodol i flwyddyn pump a chwech. Noda Donaldson yr angen i feithrin dysgwyr uchelgeisiol, galluog, annibynnol a hyderus. Adlewyrcha SEAL y rhinweddau wrth annog dysgwyr i gymryd rhan yn yr ymyrraeth fel grŵp neu’n annibynnol a chreu penderfyniadau o fewn cyd-destun yr ysgol gyfan. Gan ddychwelyd at Estyn, yr ail faes sydd angen blaenoriaethu yw ‘gofal cymorth ac arweiniad’. Cyflwynir gan Estyn (2017) o fewn agwedd 4.1 bod angen rhoi cymorth personol i ddysgwyr ac efallai’n cynnwys asiantaethau arbenigol e.e  arbenigwyr o ERW yn cynnwys arferion blociau er mwyn mynegi emosiynau yn enwedig i rai dysgwyr sy’n wynebu rhwystrau rhag dysgu. Unwaith eto bydd yr ymyrraeth yn cefnogi’r angen o roi cymorth personol i ddysgwyr.
Cryfder yr ymyrraeth yw blaengaredd i gydweithrediad pobl drwy gydol y broses, rhwng y pennaeth, y llywodraethwyr, yr uwch dim rheoli, yr athrawon dosbarth, y cynorthwywyr, staff atodol, y rhieni neu ofalwyr ac wrth gwrs y dysgwyr eu hunain. O ganlyniad mae pawb yn rhan o’r ymyrraeth. Mae’r cynllun yn broses sy’n integredig ac yn edrych ar les y plentyn, datblygiad, ymddygiad derbyniol neu annerbyniol a dysgu. Diben creu’r ymyrraeth yn sbesiffig ar flwyddyn pump a chwech yw oherwydd bod cynllun sy’n cynnig cymorth i ddysgu plant sut i ymdopi a sefyllfaoedd gwahanol sef thema ‘Newidiadau’, thema sy’n greiddiol i’r pontio. Mantais arall y cynllun yw ei bod yn adeiladu gwydnwch megis sawl gwahanol ffyrdd i ymateb i sefyllfaoedd newydd. Pwysleisir rhai cyfrifoldeb ysgolion cynradd i alluogi gwydnwch ar gyfer y newidiadau sydd i ddod sef amcan yr ymyrraeth (Armstrong, Birnie-Lefcovitch ac Ungar, 2005, t. Anyhysbys)  
Byddwn yn cymhwyso'r dull hwn trwy ddefnyddio strategaethau gwahanol yn ein harferion. Mae’n rhaglen sydd angen ychydig o hyfforddiant ond mae yna ganllawiau clir ar gael. Rhennir y canllawiau i godau lliw. Caiff gweithgareddau datblygu staff god porffor, gyda glas i’r Cyfnod Sylfaen, melyn i flwyddyn tri a phedwar a gwyrdd ar gyfer blynyddoedd pump a chwech.  Heb os nac oni bai mae hyn yn hwyluso’r trefniadau fesul ysgol. Mae’n holl bwysig i gael cyfraniad y rhieni yn y broses oherwydd maent yn ddylanwad enfawr ar ddatblygiad emosiynol, cymdeithasol ac ymddygiadol eu plant. Mae yna amrywiaeth o ddulliau gwahanol ar gyfer ymrwymiad y rhieni megis paratoi cyflwyniad o ddatblygiad gwaith y dysgwyr ar gyfer noson rieni.
Fel cydlynydd yr ymyrraeth fy rôl i fydd ffocysu ar anghenion dysgwyr blwyddyn pump a chwech a sicrhau eu bod yn cael ymyrraeth a fydd o help iddynt ac yn ymateb i’w anghenion emosiynol ar gyfer y trosglwyddiad o’r cynradd i’r uwchradd. Er hyn, gwelaf arwyddocâd y cynllun i’r ysgol gyfan gan annog dysgwyr ag anawsterau deimlo’n 'ddiogel' trwy gydol yr ysgol, sef ail angen sylfaen Maslow (1943). Defnyddir data prydau ysgol am ddim er mwyn rhagfynegi dysgwyr a thueddiad i ddioddef o iechyd meddwl. Noda Ayre (2016) bod cysylltiad rhwng difreintiedaeth ac iechyd meddwl. Amlinellir bod athrawon a chyfoedion sydd ddim yn eu werthfawrogi yn gallu effeithio dechreuad o fwlio a’r teimlad o ddi-werth. Atega ‘The good childhood report’ (2018) ar ymyrraeth a fydd yn cefnogi cynnydd dysgwyr a phroblemau iechyd meddwl. Dywed bod dysgwyr sy’n wynebu saith neu fwy o anfanteision ddeg gwaith yn fwy tebygol o fod yn anhapus nac eraill heb fod dan anfantais (2018, t. 28 the good childhood report).
Dengys Banjeree (2010, t. 14) effeithlonrwydd positif a gwerthfawr SEAL o ran gwella sgiliau emosiynol a chymdeithasol dysgwyr. (Pwynt Pwer) Adlewyrcha’r graff  dystiolaeth bod y cynllun yn gweithio’n well yn gynradd na’r uwchradd. Yn gyffredinol gwelir bod staff yn fwy cadarnhaol yn eu canfyddiadau o ethos emosiynol a chymdeithasol  dysgwyr. Fodd bynnag i’r dyfodol bydd gofyn i staff uwchradd fabwysiadu argymhellion Donaldson a rhoi cryn ystyriaeth i faterion yn ymwneud ac iechyd a lles dysgwyr.

[bookmark: cysill]Bydd asesu a monitro’r cynllun yn allweddol. Gellir cysylltu ymchwil Laevers (1994) megis asesu lles ac ymglymiad dysgwyr ar sail pum lefel gwahanol gyda chynllun SEAL. Bwriadaf asesu’r dysgwyr yn rheolaidd gan ddefnyddio graddfa Leavers. Yna gydag amser bydd monitro parhaus yn fodd i fesur effaith yr ymyrraeth a chynnydd emosiynol dysgwyr. Os digwydd bydd dirywiad neu angen cymorth ychwanegol, byddwn yn cysylltu ag asiantaethau allanol megis hyfforddiant ERW (2016) lle cyhoeddodd Iechyd Cyhoeddus Cymru gyfres o adroddiadau ar Brofiadau Niweidiol yn ystod Plentyndod (ACEs) sy’n ymdrin â dysgwyr sydd angen cymorth emosiynol.
Dyma argymhellion felly ar sut i ymateb i bwyntiau gweithredu Estyn a chodi safon iechyd a lles dysgwyr blwyddyn pump a chwech yr ysgol. Ceir llawer cam gwag trwy sefyll yn llonydd felly gyda’n gilydd a than arweiniad y cynllun caiff dysgwyr Ysgol Gynradd Gymraeg y Trysorwyr pob cefnogaeth i ddatblygu yn ddysgwyr iach a hyderus a mwynhau eu llwybr addysg.

